Mikkel Dencker (DF), 2014-04-10:
Jeg må jo sige, at jeg deler de foregående ordføreres oplevelse af lovforslaget her som en pose blandede bolsjer.
Jeg sad og spekulerede over, om jeg skulle finde på et andet udtryk, nu hvor det med de blandede bolsjer var optaget, men lad os blive ved bolsjerne.
Der er fem meget forskellige elementer i lovforslaget her, og de fleste af dem synes vi da i Dansk Folkeparti er ganske udmærkede ideer.
Forslaget om, at man lemper elafgiften for el leveret til krydstogtskibe og andre erhvervsmæssige skibe, når de ligger i havn, af hensyn til at det skal kunne betale sig for skibene at købe ellen i stedet for at producere den selv ved afbrænding af fuelolie, er jo et forslag, som har til formål at gøre, at der bliver mindre forurening med partikler i havnene, og det er såmænd ikke et formål, som vi i Dansk Folkeparti kan have noget imod på nogen måde.
Så det skal regeringen da have ros for, også at man bekymrer sig om ganske små detaljer i afgiftslovgivningen og i skattelovgivningen og også prøver at fremme et godt havnemiljø.
Så det er da noget, som vi kan gå ind for.
Det næste element i lovforslaget er, at det foreslås, at biogas skal være omfattet af en afgift, sådan at man kan leve op til energibeskatningsdirektivet.
Jeg har noteret mig i høringssvarene, at der er en del kritik af den måde, som forslaget er udformet på, at det måske ikke er afgrænset rigtigt, at det måske ikke er fuldstændig i overensstemmelse med det, som er meningen i energibeskatningsdirektivet, så det synes jeg da er noget, vi skal arbejde videre med i løbet af udvalgsbehandlingen.
I Dansk Folkeparti falder vi jo ikke på halen, bare fordi der er nogle, der skriver i et lovforslag, at nu implementerer vi et EU-direktiv, og der hører vi jo så ikke til dem, som bare stemmer ja, når vi hører ordet EU-direktiv.
Så derfor vil jeg da tillade mig at spørge ind til det i udvalgsbehandlingen. Så er der også et element omkring muligheden for kraft-varme-værker for, at de kan gå over til at anvende timebaseret opgørelse af deres afgiftspligtige brændsler i stedet for månedsbaseret, og det ligger helt i forlængelse af energiaftalen, som Dansk Folkeparti jo var med til, og som vi indgik for 2 år siden med næsten alle partier her i Folketinget.
Så det er også et udmærket element.
Så vil jeg sige, at det lyder fornuftigt, at man lovhjemler på korrekt vis den mulighed, som plejehjem, der ligger i frikommuner, har for at bruge deres afgiftsfri plejehjemsbusser til andre formål end lige præcis at fragte plejehjemmets beboere eller brugere rundt, men at man altså også kan bruge dem til andre relevante køreformål i forbindelse med plejehjemmets drift.
Så det er også noget, vi kan bakke op om, ligesom vi bakker op om det sidste element i lovforslaget, nemlig at befordringsfradraget, altså det udvidede befordringsfradrag til folk, der bor i yderkommunerne, kommer til at blive implementeret i lovgivningen i overensstemmelse med den aftale, som blev lavet tilbage i 2009, og som altså blev – kan man sige – fejlimplementeret.
Så jeg skal sige, at i Dansk Folkeparti støtter vi de fire ud af de fem elementer, der er i lovforslaget, og så skal vi i udvalgsbehandlingen have dykket lidt videre ned i det her med energibeskatningsdirektivet, og det betyder så også, at jeg endnu ikke kan give noget tilsagn til, om vi støtter lovforslaget endeligt ved tredjebehandlingen.